ፓትርያሪኩ የመምህር አባ ሰረቀ ብርሃንን ሹመት በደብዳቤ ከማሳወቃቸው በፊት ጥቅምት 25 ቀን 2004 ዓ.ም ስለ ሹመቱ መረጃ የደረሳቸው የሲኖዶሱ ምልአተ ጉባኤ አባላት፣ መምህር አባ ሰረቀ ብርሃን ወደ ሌላ መምሪያ እንዲዛወሩ እንጂ ምክትል ዋና ሥራ አስኪያጅ እንዲሆኑ አለመወሰናቸውን፣ በሕገ ቤተ ክርስቲያን መሠረት ምክትል ዋና ሥራ አስኪያጅ በብፁዕ ዋና ሥራ አስኪያጁ ተመርጦ ለቋሚ ሲኖዶስ ከቀረበ በኋላ ምልአተ ጉባኤው ሲስማማበት በፓትርያሪኩ የሚሾም መሆኑን በመጥቀስ ፓትርያሪኩን እንደተቃወሟቸው ተዘግቧል፡፡ ከምልአተ ጉባኤው አባላት ተቃውሞ ቀደም ሲል የጠቅላይ ቤተ ክህነቱ ዋና ሥራ አስኪያጅ አቡነ ፊልጶስም የመምህር አባ ሰረቀ ብርሃንን ሹመት በመቃወም ከሐላፊነታቸው እንደሚለቁ አስታውቀው ነበር ተብሏል፡፡ በእኒህ ጠንካራ ተቃውሞዎች ምክንያት ሕገወጥ ነው የተባለው ሹመት በቋሚ ሲኖዶስ ቀርቦ እስኪወሰንበት ድረስ በይደር እንዲቆይ በብፁዕ ዋና ሥራ አስኪያጁ እና በብፁዕ ወቅዱስ አቡነ ጳውሎስ መካከል መግባባት ላይ ተደርሶ እንደነበር ተገልጧል፡፡